b'\n_START_ARTICLE_\nThe Stroj\n_START_SECTION_\nIme\n_START_PARAGRAPH_\nIme The Stroj je skovanka angle\xc5\xa1ke besede the ter besede stroj, ki pri izgovorjavi zveni kot angle\xc5\xa1ka beseda destroy (uni\xc4\x8diti, uni\xc4\x8devati). Ime predstavlja glasbeno zvrst, ki jo je skupina ustvarjala v slogu industrijske glasbe.\n_START_SECTION_\nZgodovina\n_START_PARAGRAPH_\n\xc2\xbbUrbano pleme\xc2\xab\xc2\xa0iz La\xc5\xa1kega (1997- 2002)_NEWLINE_Glasbeni kolektiv The Stroj februarja 1997 v La\xc5\xa1kem formira tolkalec in filozof Primo\xc5\xbe Ober\xc5\xbean, da bi udejanil vizijo neodvisnega tolkalskega kolektiva, ki bo svoj ustvarjalni zagon izrazilo skozi zvo\xc4\x8dni Stroj iz odpadnega in najdenega materiala._NEWLINE_Na samem za\xc4\x8detku The Stroj deluje kot osem\xc4\x8dlanska tolkalska zasedba, katere in\xc5\xa1trumentarij sestavljajo odpadni plasti\xc4\x8dni in kovinski sodi, odslu\xc5\xbeeni strojni deli ter razli\xc4\x8dna delovna orodja. Za glasbo iz zgodnjega obdobja so zna\xc4\x8dilne izrazito tolkalske kompozicije, ki temeljijo na udarnih, mehani\xc4\x8dno strukturiranih ritmih, industrijsko zvene\xc4\x8dih tolkalih ter ritualnem izvajalskem pristopu._NEWLINE_Konec decembra leta 1997 The Stroj nastopijo v televizijski oddaji Odklop v produkciji Kanala A, njihov drzen in brezkompromisen ustvarjalni pristop pa \xc4\x8dez no\xc4\x8d pritegne pozornost \xc5\xa1ir\xc5\xa1e slovenske javnosti. V naslednjih letih The Stroj postanejo prepoznavni predvsem po drznih, fizi\xc4\x8dno napornih ter udarnih glasbenih nastopih, podprtih s spektakularno pirotehniko, najve\xc4\x8dkrat uprizorjenih na nenavadnih prizori\xc5\xa1\xc4\x8dih kot so kamnolomi, rudnik, ladje, predelan mestni avtobus ter razli\xc4\x8dni industrijski objekti. Konec 90. za\xc4\x8dno The Stroj intenzivno nastopati po Sloveniji, republikah biv\xc5\xa1e Jugoslavije ter po evropskih festivalih_NEWLINE_Leta 1999 Ober\xc5\xbean k sodelovanju povabi \xc5\xa1e Alda Ivan\xc4\x8di\xc4\x8da (BAST, Borghesia), ki se jim pridru\xc5\xbei kot snemalec, producent in oblikovalec zvoka ter postane njihov dolgoletni sodelavec vse do danes. Glasba iz tega obdobja je zabele\xc5\xbeena na albumih Ventilator (Strojmusic/Dallas 2000) ter Gremo! (Strojmusic/Dallas 2002). _NEWLINE_Marca leta 2000 The Stroj prvi\xc4\x8d nastopijo v veli\xc4\x8dastni rotundi \xc5\xbdelezni\xc5\xa1kega muzeja v Ljubljani, ki v prihodnjih letih postane eno osrednjih prizori\xc5\xa1\xc4\x8d za njihove projekte. Aprila nastopijo na festivalu Big Torino 2000, junija pa zastopajo slovenske barve na EXPU 2000 v Hanovru. Julija v kamnolomu Re\xc4\x8dica pri La\xc5\xa1kem zgradijo nov Stroj, veli\xc4\x8dastno konstrukcijo z in\xc5\xa1trumenti s katero v prihodnjih letih nastopajo na najve\xc4\x8djih prizori\xc5\xa1\xc4\x8dih._NEWLINE_V istem letu The Stroj prejmejo nagrado Zlata ptica za dose\xc5\xbeke na podro\xc4\x8dju glasbe, TV Slovenija pa o njih posname dokumentarni film (re\xc5\xbeija: Brane Bitenc, scenarij Edvard \xc5\xbditnik)._NEWLINE_Marca leta 2001 The Stroj ponovno nastopijo v \xc5\xbdelezni\xc5\xa1kem muzeju Ljubljana, avgusta pa v kamnolomu Re\xc4\x8dica pri La\xc5\xa1kem pripravijo glasbeno scenski spektakel Pogon/Drive 01._NEWLINE_Junija leta 2002 se The Stroj prvi\xc4\x8d predstavijo angle\xc5\xa1ki publiki na BBC Music Live festivalu v Leedsu, takoj zatem pa na Biker\xe2\x80\x99s Weekendu v Lendavi premierno predstavijo \xc5\xa1e Strojebus, odslu\xc5\xbeen avtobus Ljubljanskega potni\xc5\xa1kega prometa, predelan v mobilni oder z lastnim agregatom in ozvo\xc4\x8denjem. Konec leta izdajo drugi album z naslovom Gremo!, ki ga decembra predstavijo tudi na promocijskem nastopu v \xc5\xbdelezni\xc5\xa1kem muzeju Ljubljana.\n_START_SECTION_\n2003-2006: Materialna glasba iz Za\xc4\x8dasno avtonomne cone\n_START_PARAGRAPH_\nLeta 2003 se kolektivu kot glasbenik, izdelovalec in\xc5\xa1trumentov in grafi\xc4\x8dni oblikovalec pridru\xc5\xbei \xc5\xa1e akademski slikar Aleksij Kobal. Kobal med nabiranjem odpadnega materiala za svoja slikarska dela v industrijski coni \xc5\xa0i\xc5\xa1ka v Ljubljani naleti na odslu\xc5\xbeeno vagonsko cisterno in jo uspe predelati v orja\xc5\xa1ki in\xc5\xa1trument. Kobal  skupaj s sodelavci iz The Stroja med letoma 2004 in 2006 v Cisterni eksperimentira z novimi zvoki, Cisterno pa javnosti prvi\xc4\x8d in zadnji\xc4\x8d predstavijo na nastopu v \xc5\xbdelezni\xc5\xa1kem muzeju Ljubljana leta 2006._NEWLINE_S Kobalom The Stroj prvi\xc4\x8d nastopijo avgusta 2003 na Stockton Riverside Festivalu, njihov zvok pa je nadgrajen z izvirnimi pihali in strunskimi in\xc5\xa1trumenti. Kompozicije iz tega obdobja so iz\xc5\xa1le na albumu Cona/The Zone (2006). _NEWLINE_Poleti 2004 The Stroj v okviru prireditve Pivo in Cvetje nastopijo na strehi sladarne, najvi\xc5\xa1je stavbe Pivovarne La\xc5\xa1ko, njihov nastop pa si ogleda ve\xc4\x8d deset tiso\xc4\x8d ljudi. Jeseni pa skupaj z Aldom Ivan\xc4\x8di\xc4\x8dem, koreografom Matejem Kej\xc5\xbearjem ter \xc5\xa1tirimi plesalci v Cankarjevem domu uprizorijo glasbeno-plesno predstavo Za\xc4\x8dasno avtonomna cona._NEWLINE_Junija 2005 The Stroj dvakrat nastopijo na Singapore Art Festivalu, avgusta pa ponovno gostujejo na Stockton Riverside Festivalu v Angliji._NEWLINE_Junija 2006, ob izidu njihovega tretjega albuma z naslovom Cona/The Zone, ponovno nastopijo v \xc5\xbdelezni\xc5\xa1kem muzeju Ljubljana.\n_START_SECTION_\n2007-2018: Kymatika in metamehanika\n_START_PARAGRAPH_\nV za\xc4\x8detku leta 2007 je The Stroj nepri\xc4\x8dakovano zapustila ve\xc4\x8dina sodelavcev, ki nadaljujejo delo pod imenom StrojMachine._NEWLINE_Ober\xc5\xbean \xc5\xa1e isto leto za\xc4\x8dne na\xc4\x8drtovati nove in\xc5\xa1trumente ter se loti raziskovanja kymatike, materialne vizualizacije zvoka s pomo\xc4\x8djo razli\xc4\x8dnih teko\xc4\x8din, ognja ter snovi v prahu._NEWLINE_Aprila 2009 The Stroj s prenovljeno zasedbo in in\xc5\xa1trumentarijem v ljubljanskem Kinodvoru premierno predstavijo projekt Kymatikon, ki naka\xc5\xbee prehod v novo fazo ustvarjanja in korenite spremembe v zvo\xc4\x8dni podobi kolektiva. Zvok The Stroja, ki \xc5\xa1e vedno  temelji na izrazitih in kompleksnih ritmi\xc4\x8dnih strukturah ter zna\xc4\x8dilnem zvoku tolkal in zvo\xc4\x8dnih strojev lastne izdelave, se za\xc4\x8dne nadgrajevati z elektronsko manipuliranimi terenskimi posnetki, starimi elektronskimi in\xc5\xa1trumenti, razli\xc4\x8dnimi elektri\xc4\x8dnimi napravami in orodji ter \xc5\xbeenskim vokalom._NEWLINE_S Kymatikonom The Stroj zari\xc5\xa1ejo nov ustvarjalni horizont, \xc5\xbeive nastope pa nadgradijo z video projekcijami neposrednih zvo\xc4\x8dnih u\xc4\x8dinkov v razli\xc4\x8dnih vrstah teko\xc4\x8din in snovi v prahu, ki na projekcijskem platnu izrisujejo neopisljive dinami\xc4\x8dne scenografije._NEWLINE_3. novembra 2009, na 52. obletnico izstrelitve Sputnika 2, The Stroj izdajo retro futuristi\xc4\x8dni pop single Laika (http://soundcloud.com/the-stroj/the-stroj-laika). Na posnetku prvi\xc4\x8d predstavijo posodobljen zvok prenovljenega in\xc5\xa1trumentarija v kombinaciji z \xc5\xbeenskim vokalom._NEWLINE_V letih 2010 in 2011 se Ober\xc5\xbean intenzivno posve\xc4\x8da gradnji novih in\xc5\xa1trumentov (vzmetni bobni, kontaktor), pedago\xc5\xa1kemu delu ter raziskovanju kymatike, s kolektivom pa pripravljajo in snemajo material za naslednji album. Avgusta 2012 v okviru Evropske prestolnice kulture v recikla\xc5\xbenem centru Surovine v Teznem pri Mariboru skupaj z njihovimi delavci izvedejo industrijsko glasbeni spektakel pred ve\xc4\x8dtiso\xc4\x8dglavo mno\xc5\xbeico._NEWLINE_Leta 2013 se kolektivu pridru\xc5\xbei Stane \xc5\xa0pegel aka HouseMouse s katerim dokon\xc4\x8dajo material za \xc4\x8detrti album Metafonik, ki oktobra 2013 izide pri MKC Maribor. Izid albuma pospremi tudi aktualni single Zombie Hunters. Njihova glasba \xc5\xa1e vedno bazira na ekspresivnih in kompleksnih ritmi\xc4\x8dnih strukturah, mehanskih in elektronskih tolkalih ter zvo\xc4\x8dnih strojih, nadgrajenih s sodobnimi elektronskimi manipulacijami in zvo\xc4\x8dnimi matricami. ky _NEWLINE_Oktobra 2014 The Stroj posnamejo celoten koncert v oddaji Aritmi\xc4\x8dni koncert na TV Slovenija._NEWLINE_Aprila 2017 The Stroj praznujejo 20. obletnico delovanja, ki jo pospremijo z obse\xc5\xbeno retrospektivno razstavo in koncertom v Muzeju premogovni\xc5\xa1tva v Velenju. Ob tem izdajo \xc5\xa1e single Grandioso._NEWLINE_Septembra 2018 The Stroj na Ljubljanskem gradu premierno predstavijo novo produkcijo Plamen v prsih, v kateri na odru predstavijo \xc5\xa1e neobjavljen glasbeni material, kymati\xc4\x8dne video projekcije ter spektakularno pirotehniko.'